NaiveNeuron/SloPal huggingface dataset:
M. Číž, podpredseda NR SR: (2008-03-27):
Otázku č. 7 si vyžreboval pán poslanec Jaroslav Ivančo, ale sledujem, že sa nenachádza v sále. Pokiaľ sa teda nenachádza, akože sa nenachádza, stráca právo na odpoveď od pána ministra školstva. Takže dostávame sa k vyžrebovanej otázke č. 8. Opäť ju položil pán poslanec Gábor Gál. Položil ju ministrovi dopravy, pôšt a telekomunikácií Ľubomírovi Vážnemu. Teraz máme trošku problém s prítomnosťou pána ministra. Zastavte, prosím vás, čas, ak je to možné na hodine. Ďakujem pekne. Pán minister zrejme počítal, že nepríde na poradie. Ak sa dá, ďakujem veľmi pekne. Ďakujem aj pánovi kolegovi Bárdosovi. Otázku č. 8 položil pán poslanec Gábor Gál, položil ju ministrovi dopravy, pôšt a telekomunikácií pánovi ministrovi Vážnemu. Otázka znie: „Vážený pán minister, aké možnosti chce vytvoriť váš rezort pre miestne samosprávy na opravu a údržbu ciest, na ktoré menšie obce nemajú dostatok vlastných zdrojov?“ Nech sa páči, pán minister, oznámte ukončenie.
Fecko, Martin, poslanec NR SR (2013-10-16):
Ďakujem pekne. Pán kolega, ďakujem za tvoje vystúpenie. A musím povedať, že tá zámena pozemkov bude braná aj špekulatívne. To je stopercentná pravda. Chcem upozorniť, že aj v predloženom vládnom návrhu v § 61 ods. 4 je uvedené: „Pre zámenu pozemkov nie sú vhodné pozemky vo vlastníctve štátu a) potrebné pre potreby prevodu pozemkov ako náhrad podľa osobitného predpisu.“ Tá náhrada podľa osobitného predpisu hovorí o § 34 ods. 3 zákona č. 330/1991 Zb. o pozemkových úpravách, kde konkrétne je ten tlak na tie náhradné pozemky, čo sa týka našich osôb v reštitúciách, záhradkových osadách, respektíve pozemkových úpravách. Je pravdou, že momentálne ten objem, aký budeme potrebovať na poriešenie týchto inštitútov zo štátnej pôdy, nevieme vyčísliť. Asi urobíme možnože aj nejaký dotaz nášho výboru na Slovenský pozemkový fond, aby sme poznali objem, ktorý vlastne bude obnášať tieto pozemky, ktoré nebudú môcť byť použité. Ja keď som si pozrel, koľko je listov vlastníctva v okrese Kežmarok na Slovenskom pozemkovom fonde, tak sa mi postavili dupkom vlasy, lebo tam toho je kvantum. Je tam toho kvantum a je to kvôli tomu, že tam boli konfiškáty a prakticky tí Nemci tam mali zhabaný majetok a príjemcovia tam neboli nájdení teda a všetko prechádza na Slovenský pozemkový fond. Takže, áno, je tu určitá, by som povedal, zábrana, ale musíme sa na to poriadne pozrieť v druhom čítaní a urobiť tomu zadosť, aby špekulantské metódy zámien neboli možné a aby boli zamenené v prvom rade so štátom pozemky tie, ktoré už 20 rokov čakajú na zámenu, čo ešte nie je stále ukončené. Ďakujem pekne.
Paška, Pavol, predseda NR SR (2013-06-26):
Pani ministerka, poprosím vás. Pani spravodajkyňa. Pán poslanec Ježík do rozpravy. Dámy a páni, budeme pokračovať. (Zaznievanie gongu.)
Pčolinský, Peter, podpredseda NR SR (2022-10-21):
Ďakujem pekne. Na vaše vystúpenie je jedna faktická poznámka. Pani poslankyňa Mária Šofranko, nech sa páči.
Danko, Andrej, podpredseda NR SR (2023-12-19):
Vážení páni poslanci, pokračujeme v rozprave. Prihlásený je poslanec Jakab, nasleduje poslanec Hlina. Pán Jakab je v sále. Ja som si ho všimol, on je pedant. (Pokračovanie rokovania o vládnom návrhu zákona, ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a ktorým sa menia a dopĺňajú niektoré zákony , tlač 90.)
Žiga, Peter, podpredseda NR SR (2023-12-14):
Pán poslanec Galko, s pro... s procedurálnym návrhom?
M. Číž, poslanec: (2003-09-10):
Tento návrh zákona, ktorý je, samozrejme, potrebný, a preto som k nemu ani nevystupoval a dá sa diskutovať o niektorých otázkach, ale predstavuje minimálny zásah a má čisto účelovú podobu vyriešiť problémy, ktoré nastanú reorganizáciou štátnej správy, a pokúsi sa upraviť rokovací poriadok, ktorý je jednou z najstarších procesných noriem, ktorá u nás je. Je z roku 1967 a dostať ho do aktuálnej podoby, to znamená, jednak vypúšťa ustanovenia, ktoré tam boli výrazne reziduálne, ako sú národné výbory a podobne. Ale nových inštitútov je relatívne málo. Tie inštitúty, ktoré sa navrhujú, tie sú podľa môjho názoru v poriadku a netreba nejakým dramatickým spôsobom ich komentovať. Problém je trošku to, čo tam nie je, a niektoré tie veci, ktoré tam nie sú, navrhol pán kolega Drgonec. Takže chcem sa len prihlásiť k jeho diskusnému príspevku a chcem vás viacerých vyzvať, aby sme venovali pozornosť správnemu poriadku, pretože výkon štátnej správy, ktorý je dnes v dramatickom rozsahu prenesený do prostredia samosprávy, procesné upravenie procesov, ktoré sú v samospráve, vyžadujú prístup, ktorý nestačí, aby bol čisto technokratický a aby vychádzal z prostredia ústredného orgánu štátnej správy, ktorý musí byť vedecký a musí prekračovať horizonty klasického výkonného expertného správania. Ale je potrebné, aby výskumníci, ktorí sa zaoberajú otázkami, aby naozaj ďalšia úprava a väčšia úprava tohto poriadku vyplývala aj z komparácie správnych poriadkov v európskych krajinách, aby sme ho modernizovali tak, aby to bol správny poriadok, ktorý zodpovedá štandardom Európskej únie. Ďakujem pekne. (Potlesk.) Z. Martináková, podpredsedníčka NR SR: Ďakujem, pán spravodajca. Budeme pokračovať v programe prvým čítaním o vládnom návrhu zákona, ktorým sa mení a dopĺňa zákon Národnej rady Slovenskej republiky č. 315/1996 Z. z. o premávke na pozemných komunikáciách v znení neskorších predpisov a ktorým sa mení a dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov . Vládny návrh zákona máte ako tlač 339. Návrh na jeho prerokovanie vo výboroch v rozhodnutí č. 334. Pán minister vnútra Vladimír Palko, prosím, aby ste návrh odôvodnili.
Danko, Andrej, podpredseda NR SR (2024-01-23):
Poslankyňa Števulová.
Danko, Andrej, podpredseda NR SR (2024-05-10):
Pán poslanec Hlina.
Grendel, Gábor, poslanec NR SR (2017-03-30):
Pán poslanec Číž, vy ste právnik, takže asi to viete, nemyslím to teraz ako poučovanie, ale my tu v sále máme iba trestnoprávnu imunitu, pokiaľ viem, a ak som niekoho ľudské práva porušil, tak nech ma zažaluje civilnou žalobou, voči tomu nemáme imunitu. A čo sa týka tých milostí, neviem, o akých stovkách hovoríte, ale predpokladám, že nie v kauze Technopol, ale stovky možno všetkých milostí, ktoré boli pripravené. Ja hovorím, že v kauze Technopol mám z prezidentskej kancelárie priamo oficiálne informáciu anonymizovanú, že tých milostí bolo šesť, nie sú skartované a nie je žiadny problém sa k nim dostať, ak je vôľa. Ak nie je vôľa, ako hovorí Mikuláš, nie je cesta.
M. Hort, podpredseda NR SR: (2009-02-18):
A slovo má pán poslanec Vladimír Palko, nech sa páči.
Laššáková, Jana, podpredsedníčka NR SR (2015-11-20):
Ďakujem pekne, pán predseda. Spoločný spravodajca nechce k tomu zaujať stanovisko. Prerušujem rokovanie o tomto bode programu. Teraz malo nasledovať rokovanie o návrhu rozpočtu Úradu pre dohľad nad zdravotnou starostlivosťou (tlač 1790). Chcem vás informovať, že predkladateľka, predsedníčka úradu požiadala o preloženie prerokovania tohto materiálu, preto navrhujem, aby sme o tomto bode programu rokovali budúci týždeň po termínovaných bodoch ministra zdravotníctva. Je súhlas s takýmto postupom? Áno, je. V rokovaní pokračujeme ďalším bodom, ktorým je návrh Súhrnnej výročnej správy Slovenskej republiky za rok 2014 . Návrh je uverejnený ako tlač 1847 a spoločná správa výborov ako tlač 1847a. Návrh uvedie minister financií Peter Kažimír, ktorého poprosím, aby sa ujal slova. Nech sa páči, pán minister.
Grendel, Gábor, podpredseda NR SR (2021-11-05):
Pán poslanec Mazurek s faktickou.
Hrušovský, Pavol, predseda NR SR (2012-02-29):
Ďakujem, pani ministerka, za odôvodnenie návrhu, prosím, zaujmite miesto pre navrhovateľov. A dávam slovo pánovi poslancovi Přidalovi, ktorý z poverenia výboru bude Národnú radu informovať o stanovisku výboru k predloženému vládnemu návrhu zákona. Nech sa páči, pán spoločný spravodajca.
Danko, Andrej, predseda NR SR (2016-10-19):
Ďakujem. Otváram rozpravu. Do rozpravy som nedostal žiadnu písomnú prihlášku. Pýtam sa, či sa niekto chce prihlásiť do rozpravy ústne. Uzatváram možnosť prihlásiť sa do rozpravy ústne. Prihlásil sa pán poslanec Štefan Zelník. Nech sa páči, pán poslanec. Je to dlhšie? (Reakcia poslanca.) Tak prerušujem schôdzu a pokračujeme o druhej hodine. Ďakujem. (Prerušenie rokovania o 12.02 hodine.) (Pokračovanie rokovania o 14.00 hodine.)
Blaha, Ľuboš, poslanec NR SR (2020-09-22):
Takže, pán poslanec Osuský, očakával som, že ako prvé, čo spravíte, že sa ospravedlníte pani kolegyni, ktorú ste nazvali, že je ako vylízaný hlupák. Ona vám nič také nepovedala, nepovedala, že ste hlupák, takže ako chlap by ste sa mohli zachovať, a verím, že to urobíte teraz vo faktickej poznámke. Prosím, ospravedlňte sa jej. K veci. Vy, alebo pán Dostál, už neviem teraz, kto z vás to hovoril, hovorievate, že sa hlásite k Uhorsku, ale nie k maďarizácii, že sa hlásite k Československu, ale nie k čechoslovakizmu. Fajn. A prečo sa nehlásite k tomu dobrému, čo bolo v Československej socialistickej republiky, ale nie k stalinským zločinom? Prečo tam to už neviete oddeliť? Prečo sa neviete prihlásiť napr. k Alexandrovi Dubčekovi alebo k Husákovmu zákonu o federácii, alebo k Novomeskému, Clementisovi, Mináčovi, Mňačkovi, Smrekovi, Jilemnickému. To chcete zakázať v ďalšom zákone, ktorý budeme riešiť. Čiže pri Uhorsku dokážete separovať to dobré a to zlé, pri Československej republike to takisto dokážete, ale pri Československej socialistickej republike dokonca implicitne kopete aj do Dubčeka. A to je podľa mňa absolútne nehorázne. A keď hovoríte o Československu a o zničení Československa, ktoré vám, samozrejme, leží na srdci, opakujem, ten najčernejší deň pre Československo bol 28. september 1938, mníchovská zrada, keď nás zradilo Anglicko, keď nás zradilo Francúzsko, nehovoriac o Nemecku a Taliansku, ktoré boli v tom čase fašistické, resp. nacistické. Mníchovská zrada. Prečo nedáme pamätný deň mníchovskej zrady? Chcete dávať pamätný deň invázie, tak dajme aj pamätný deň, keď nás zradili západní spojenci. A viete kto nás vtedy bránil? Bránil nás v Spoločnosti národov Sovietsky zväz. A viete, kto nás vtedy oslobodil? Oslobodila nás Červená armáda. Mali by sme im ďakovať. Ďakujem pekne.
Danko, Andrej, predseda NR SR (2017-09-11):
Ďakujem, pán poslanec. Dávam slovo spravodajcovi, ktorého určil navrhnutý gestorský výbor, ústavnoprávny, pán poslanec Dostál.
Sulík, Richard, predseda NR SR (2010-11-03):
Ďakujem vám. Chce sa v rozprave vyjadriť spravodajca? Nech sa páči.
Fico, Robert, poslanec NR SR (2020-12-01):
Pán podpredseda, keďže došlo k zmenám v programe a veľa bodov bolo presunutých nazajtra a máme v podstate poobede iba jeden bod programu, a to je o dani z príjmu, že či by nestálo za zváženie zrušiť dnešné hlasovanie o 17. hodine. Grendel, Gábor, podpredseda NR SR Je všeobecný súhlas? (Súhlasná reakcia pléna.) Takže áno. Hlasovanie o sedemnástej dnes sa ruší. A v zmysle schváleného procedurálneho návrhu pána poslanca Viskupiča bude potom schôdza pokračovať o 14. hodine, ale teraz ešte procedurálne návrhy. Pani poslankyňa Kozelová.
Blanár, Juraj, podpredseda NR SR (2021-04-01):
Ďalší v rozprave písomne prihlásený vystúpi pán poslanec Martin Beluský za poslanecký klub ĽSNS. Po ňom bude nasledovať v rozprave pán poslanec Miroslav Suja. Nech sa páči.
Jurinová, Erika, podpredsedníčka NR SR (2014-11-10):
Pán poslanec Bagačka.
Šípošová, Janka, poslankyňa NR SR (2015-11-27):
Ďakujem veľmi pekne, pani predsedajúca, za slovo. Ja mám len veľmi krátke otázky, ale keďže nemám k čomu faktickovať (povedané so smiechom), tak by som ich takto predniesla. Ja by som chcela vedieť a chcela by som, aby to aj iní vedeli, ako budú, ako budú mať motiváciu tí ľudia, aby zoficiálnili to svoje drobné podnikanie. A vedie ma k tejto otázke napríklad skúsenosť s tým, že v podstate ľudia, aj keď je niečo formálne ukotvené a oficiálne, tak majú naozaj veľkú tendenciu obchádzať a vymýšľať. Predvčerom som išla taxíkom a taxikár mi pekne dopodrobna vysvetlil, ako im vlastne pomohlo zavedenie registračných pokladní, lebo sa dá ešte lepšie vyberať teda to cestovné načierno. Tak ale to ako ja by som bola rada, keby všetko bolo na poriadku, keby všetko bolo tak, ako má byť. Len akú motiváciu vlastne tí ľudia k tomu budú mať? Ďakujem veľmi pekne, ďakujem.
Danko, Andrej, predseda NR SR (2017-09-05):
Pán poslanec Baránik.
Ďuriš Nicholsonová, Lucia, podpredsedníčka NR SR (2018-02-07):
Pani poslankyňa Remišová s reakciou.
Bugár, Béla, podpredseda NR SR (2017-12-07):
Nech sa páči, prezentujme sa a hlasujeme. (Hlasovanie.) Prítomných 134 poslancov, za 80, proti 3, zdržalo sa 51 poslancov. Konštatujem, že návrh sme schválili. Teraz prosím pani poslankyňu Bašistovú, aby uviedla hlasovanie v prvom čítaní o návrhu skupiny poslancov na vydanie zákona, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia, tlač 773 a 48. bod programu. Nech sa páči. (Hlasovanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov , tlač 773.)
Cigániková, Jana, poslankyňa NR SR (2019-05-13):
Ďakujem veľmi pekne. No tak sme mohli vidieť, čo sa stane, keď si dovolíte súhlasiť s predsedom zdravotní..., nesúhlasiť s predsedom zdravotníckeho výboru. Pán predseda, polovicu svojho vystúpenia ste venovali mojej osobe a urážkam. Ja si, naopak, o vás myslím, že ste múdry človek a vážim si vašu prácu. Veľmi sa teším, že vašej poliklinike sa darí. To ale nemení nič na vecí, že ste v konflikte záujmov, pretože ambulancie vaše, z ktorých máte zisk, môžu fungovať len vďaka sestrám, ktoré nemáme. Čiže vy potrebujete na to, aby ste mohli takto fungovať, praktické sestry. Nie je to urážka, je to fakt. Takisto je fakt, nie sestry sa búria samotné, búri sa vám práve Európska komisia. Ak budete takto tvrdohlavo stáť za tým, aby sme porušovali európske právo, skončí to sankciami voči Slovenskej republike, tam sa naozaj potom už nedá baviť sa o tom, že vám ide pacienta. Celá táto novela zákona bude stáť pacientov veľmi veľa peňazí. Hovorila som o tom naozaj veľmi dlho, konkrétne, vy ste sa k inej jednej tých vecí nevyjadrili. Hovorili ste tu o veciach, ktoré vôbec neriešime, o vzdelávaní sestier, o tom, kto s tým súhlasí a nesúhlasí, ako vám píšu listy. To všetko je síce pekné, ale to, čo vy ste urobili, je len, že ste premaľovali čern..., čierne na bielom, na biele, a systémové chyby nijako neriešite, to vyčítam vášmu návrhu. A rozširujete to, bude to mať vážne dopady. Takže ja len toľko. No a viete, ja vám chcem povedať, pán predseda, že aj najmúdrejší človek, ak sa, ak neudržuje si to vzdelávanie a nechce byť informovaný, tak jednoducho zhlúpne. Ja si nemyslím, že som najmúdrejšia, bola som ale zvolená do Národnej rady, do zdravotníckeho výboru, a preto sa snažím komunikovať s ľuďmi, preto veľmi logicky potrebujem, je lepšie, keď mám návrhy dopredu, lebo s takými odborníkmi, ako ste vy, to môžem... (Prerušenie vystúpenia časomerom a reakcia z pléna.)
Pčolinský, Peter, podpredseda NR SR (2022-10-21):
Ďakujem pekne. Dávam slovo spravodajcovi, ktorého určil navrhnutý gestorský výbor pre pôdohospodárstvo a životné prostredie, poslancovi Jánovi Szőllősovi.
Vášáryová, Magdaléna, poslankyňa NR SR (2015-06-25):
Ďakujem, pani predsedajúca. Dúfam, že mi odpustíte, že vás nebudem zabávať desiatky minút tým, že čo som zažila, kde som zažila, čo som videla, ale prečítam jednoducho interpeláciu na pána ministra. Považujem to za úctu voči kolegom, tu sediacim. Vážený pán minister kultúry, interpelujem vás, aby ste informovali verejnosť o stave rekonštrukčných a reštaurátorských prác na najväčšej románskej rotunde na Slovensku a dokonca v celej strednej Európe, ktorá stojí nad malou obcou Šivetice v okrese Revúca, šesť kilometrov od Jelšavy. Šivetická rotunda, tento starobylý kostolík s kruhovým pôdorysom, je historicko-kultúrnym skvostom z prvej polovice 13. storočia. Vnútorné múry tejto pamiatky zdobia románske fresky zobrazujúce život kresťanskej mučenice svätej Margity Antiochijskej, ktorej je rotunda zasvätená. Podotýkam, že tejto svätici, ktorá potom, potom sa na ňu zabudlo, je zasvätený aj kostolík v Kopčanoch. Tieto fresky sú najstaršími nástennými maľbami na Gemeri a zároveň najstarším maľovaným hagiografickým príbehom na našom území. Aj pre toto všetko je obrovským kultúrnym zločinom, že na toto miesto už dávno neprúdia davy veriacich i kultúrnych turistov, ktorí by obdivovali toto naše historické dedičstvo a toto naše kultúrne bohatstvo. Šivetice a ich okolie je veľmi neprosperujúca časť Slovenska a aj pre toto vás interpelujem. Dnes, ak tam nejakí ľudia zablúdia, neveriacky krútia hlavami, ako je možné, že sme pamiatky takéhoto významu a hodnoty nechali roky len tak ležať a chátrať. A hlavne nedokončili sme reštaurátorské práce, ktoré skončili v roku 2010. Posledná finančná injekcia je práve z tohto roku 2010. Teda románska freska a celé vnútro kostola zostali niekoľko rokov napospas. Žiadam vás preto, pán minister, aby ste ma informovali, prečo v čase vášho druhého ministrovania od roku 2012 dodnes zostáva táto kultúrna pamiatka mimo pozornosti ministerstva kultúry. Ďakujem vám a ďakujem v mene všetkých Gemerčanov.
Bugár, Béla, podpredseda NR SR (2017-05-19):
Takže ďalšiu otázku položila pani poslankyňa Gaborčáková. To je približne to isté, čo bolo. Nie? Dobre. Takže pánovi ministrovi školstva, ktorého zastupuje pán minister Érsek. Otázka je: „Chcem sa opýtať, či sa môžu špeciálne základné školy, ktorých zriaďovateľmi sú okresné úrady, uchádzať o dotácie z Úradu vlády na podporu športových aktivít v roku 2017, pretože školy majú aj iných zriaďovateľov ako VÚC či obec.“ Nech sa páči.
Paška, Pavol, predseda NR SR (2013-09-25):
(Hlasovanie.) 129 prítomných, 36 za, 11 proti, 81 sa zdržalo, 1 nehlasoval. Návrh sme neschválili.
Laššáková, Jana, podpredsedníčka NR SR (2013-12-05):
Pán poslanec Kamenický, nech sa páči.
Sloboda, Radovan, poslanec NR SR (2022-03-16):
Ďakujem, pán predsedajúci, za slovo. Vážené kolegyne, vážení kolegovia, dnes na pôde Národnej rady diskutujeme o novele zákona o uznávaní dokladov a vzdelaní a uznávaní odborných kvalifikácií. Prostredníctvom tejto novely zjednodušujeme proces uznávania dokladov o vzdelaní mimo európskeho priestoru vysokoškolského vzdelávania. V posledných rokoch vidíme, že na Slovensku sa bez pracovnej sily neobídeme a predovšetkým teda už pracovnej sily zo zahraničia. Preto sme nútení vytvárať podmienky na to, aby sme získavali aj kvalifikovaných ľudí. Kvalifikovaných ľudí zo zahraničia, ktorí nám pomôžu pracovnú obsadenosť vykryť a obsadiť. Teda ponúkame pracovné miesta, ktoré nevieme vykryť sami. Toto sa týka hlavne odvetví zdravotníctva, ale aj priemyslu, prípadne inej výroby. Preto musíme ako jeden z prvých krokov zaviesť uznávanie dokladov o vzdelaní. Potrebujeme upraviť a zjednodušiť podmienky uznávania titulov, čo v súčasnosti podčiarkuje aj situácia na Ukrajine, ktorá v konečnom dôsledku nám umožní zamestnať aj niektorých utečencov. Zmena sa dotkne konkrétne viacerých procesných opatrení. Konkrétne sa navrhuje odstrániť požiadavka na overenú alebo osvedčenú kópiu rozhodnutia o uznaní dokladov o vzdelaní pri žiadosti o vykonanie doplňujúcej skúšky. Za ďalšie, odstrániť predkladanie potvrdení o oprávnení vzdelávacej inštitúcie poskytovať vysokoškolské vzdelanie v treťom štáte vzhľadom na to, že v zmysle medzinárodných dokumentov prebieha komunikácia o tom, aké vzdelávacie inštitúcie sú oprávnené poskytovať vysokoškolské vzdelanie v štáte, v ktorom bol doklad vydaný. Za ďalšie, po novom sa nebude požadovať predloženie kópie dokladu totožnosti a dokladu o zaplatení správneho poplatku do štátneho jazyka. Za ďalšie. Ministerstvo bude mať možnosť uznávať stupne vysokoškolského vzdelania na základe diplomu, vysvedčenia o štátnych skúškach alebo dokladu o udelených akademických tituloch vydaného uznanou vzdelávacou inštitúciou v rámci sveta. Ako som na úvod uviedol, prioritou našej koalície je nastaviť a zjednodušiť pravidlá tak, aby sme práve na Slovensku mohli zachytávať a pridržiavať, prípadne prilákať a udržiavať talenty z celého sveta. Tým sledujeme to, že sa nám podarí aj v tejto oblasti Slovensko posunúť a že dokážeme zabezpečiť napredovanie Slovenska. Stojíme pred viacerými výzvami na trhu práce a potreba väčšej digitalizácie a automatizácie či zmeny v oblasti vzdelávania, spravodlivosti a tak ďalej. Ako spoločnosť sa preto musíme pozerať dopredu a hýbať, lebo ak nebudeme na tepe udalostí, ktoré menia svet, tak budeme ako krajina stagnovať. Verím preto, že podporou tejto novely uľahčíme a zrýchlime procesy a uznávaním titulov nám dopomôže prilákať viac šikovných a talentovaných ľudí zo zahraničia. Ďakujem.
Grendel, Gábor, podpredseda NR SR (2022-05-04):
Ďakujeme za informáciu. Prerušujem rokovanie o tomto bode programu. V rokovaní by sme mali pokračovať tlačou 929, ide o návrh skupiny poslancov na vydanie zákona, ktorým sa mení zákon č. 383/2013 o príspevku pri narodení dieťaťa. Tento zákon však stráca poradie. Ďalej podľa schváleného programu by malo nasledovať druhé čítanie o návrhu poslancov Jany Žitňanskej, Miriam Šutekovej, Anny Zemanovej, Michala Šipoša a Petra Pčolinského na vydanie zákona, ktorým sa mení a dopĺňa zákon č. 55/2017 o štátnej službe a o zmene a doplnení niektorých zákonov v znení neskorších predpisov, aj tento návrh zákona stráca poradie. Ďalším bodom programu je druhé čítanie o návrhu skupiny poslancov na vydanie zákona, ktorým sa dopĺňa zákon č. 582/2004 o miestnych daniach a miestnom poplatku za komunálne odpad a drobné stavebné odpady v znení neskorších predpisov. Návrh zákona má tlač 936, spoločná správa výborov má tlač 936a. Dávam slovo pánovi poslancovi Petrovi Cmorejovi, aby za skupinu poslancov návrh zákona odôvodnil. (Rokovanie o návrhu skupiny poslancov Národnej rady Slovenskej republiky na vydanie zákona, ktorým sa dopĺňa zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov , tlač 936.)
Pčolinský, Peter, poslanec NR SR (2021-10-01):
Ja mám procedurálny návrh, pán predsedajúci, chcel by som poprosiť prítomných poslancov, že prerokovaný bod je správa generálneho prokurátora, špeciálneho prokurátora za rok 2020. Prosím vás, držte sa témy, preboha!
Jurinová, Erika, podpredsedníčka NR SR (2013-05-29):
Ešte raz, páni poslanci, teraz sa nediskutuje. Počúvate rozpravu pána poslanca Hlinu. Potom môžete reagovať faktickými poznámkami.
Ľ. Vážny, minister dopravy, pôšt a telekomunikácií SR: (2008-02-06):
Vláda Slovenskej republiky návrh zákona prerokovala dňa 19. decembra 2007 a prijala k nemu uznesenie č. 1095. Nevyhnutnosť novelizácie návrhu zákona o vnútrozemskej plavbe vyplýva z potreby implementácie právnych aktov Európskej únie do právneho poriadku Slovenskej republiky. Transpozíciou týchto smerníc sa vytvára rámec pre zriadenie a využívanie harmonizovaných riečnych informačných služieb v Slovenskej republike s cieľom podporiť vnútrozemskú vodnú dopravu na účely zvýšenia bezpečnosti, efektívnosti, umožnenia jej prepojenia s inými druhmi dopravy a výhodnosti pre životné prostredie. Ustanovuje sa aj orgán na aplikáciu riečnych informačných služieb, ktorým je Štátna plavebná správa, ktorá bude vykonávať správu systému riečnych informačných služieb vrátane medzinárodnej výmeny informácií a plniť funkciu centra riečnych informačných služieb. Preberaním smernice č. 2006/103 Európskeho spoločenstva sa z dôvodu pristúpenia Bulharska a Rumunska upravujú určité smernice v oblasti dopravnej politiky. Zároveň sa ukázala potreba menších technických úprav niektorých ustanovení zákona o vnútrozemskej plavbe, ktoré vyplynuli z bežnej praxe. Návrh zákona je v súlade s Ústavou Slovenskej republiky, platným právnym poriadkom Slovenskej republiky, ako aj medzinárodnými zmluvami, ktorými je Slovenská republika viazaná. Navrhovaný zákon bude mať dopad na štátny rozpočet z dôvodu zavádzania a prevádzkovania harmonizovaných riečnych informačných služieb na sledovaných vodných cestách Slovenskej republiky. Návrh zákona nebude mať vplyv na rozpočty obcí a rozpočty vyšších územných celkov, nebude mať negatívny vplyv na životné prostredie a nebude mať negatívny vplyv na zamestnanosť. Dopad na podnikateľské prostredie bude pozitívny. Dovoľujem si vás požiadať o podporu pri prerokúvaní predloženého vládneho návrhu zákona, aj o jeho schválenie v prvom čítaní. Ďakujem za pozornosť.
B. Bugár, podpredseda NR SR: (2006-02-02):
V. Horák, poslanec: Z rozpravy vzišiel jeden pozmeňujúci návrh, z informácie sú štyri pozmeňujúce návrhy. Najprv budeme hlasovať o týchto štyroch pozmeňujúcich návrhoch z informácie en bloc. Prosím, dajte hlasovať.
Obrimčáková, Bibiána, poslankyňa NR SR (2012-09-20):
Keďže sme v druhom čítaní schválili pozmeňujúce a doplňujúce návrhy, ako spoločný spravodajca predkladám návrh na prerokovanie návrhu zákona v treťom čítaní ihneď. Prosím, pán predseda, dajte o tomto návrhu hlasovať.
Hrušovský, Pavol, poslanec NR SR (2015-05-05):
Ďakujem pekne. Pán predseda, kolegyne poslankyne, kolegovia poslanci, priznám sa, že aj ja som zostal trošku v rozpakoch, keď som pri prezenčnej listine zhliadol návrh vlády na skrátené legislatívne konanie, a nehnevajte sa, ale vyvoláva to istú emóciu aj podozrenie, čo to zase má byť, keď sme o ničom vlastne, médiá sa tomu nevenovali a zrazu aj skúsenosť možno z minulej schôdze trošku vydráždila každého jedného z nás a chcem sa zastať aj Lojza Hlinu možno, ktorý keby bol počul to, čo povedal pán navrhovateľ, pán minister vnútra pri uvádzaní zákona v prvom čítaní, by asi bol býval lepšie v obraze, aký navrhovateľ úmysel vlastne sleduje. Obchod so zbraňami je jeden z najatraktívnejších, jeden z najbrutálnejších a jeden z najnebezpečnejších, to asi sa nemusíme presviedčať, a preto si myslím, že je treba tomu venovať permanentnú pozornosť, a priznám sa, nikdy som sa nezamýšľal nad tým, že ak niekto, resp. vláda navrhne návrh na skrátené legislatívne konanie, že okrem hrozieb škody, ktoré som vždy považoval za materiálne, finančné, som nikdy nemyslel aj na dôvod, ktorý pán minister uviedol, že hrozia škody na životoch, na ľudských životoch a sú ohrozené základné ľudské práva a slobody. Ak je pravdou to, a nemám dôvod neveriť, pán minister, čo ste uviedli ako dôvod, že chcete dostať pod väčšiu kontrolu obchod so zbraňami, dokonca zakázať alebo minimalizovať predaj zbraní cez internet, to treba len uvítať, lebo zajtra možno opustí ďalšia stovka alebo tisícka zbraní Slovenskú republiku, a budú si myslieť, že kupujú vodnú pištoľ, že idú polievať dievčatá alebo svoje mamy, a pritom sa predávajú naozaj zbrane, ktoré už domáci remeselníci alebo živnostníci vedia prerobiť, ak už predtým boli akoby nesfunkčnené, na funkčné zbrane. Preto možno jednu otázku, ktorá vyplýva aj z mojej nevedomosti o zákone o zbraniach a strelive, k § 7 ods. 2, kde hovoríte, že bude k takejto zbrani vydaný preukaz zbrane. Či tento preukaz zbrane bude nahrádzať držiteľovi takejto zbrane, alebo bude ešte ten preukaz zbrane podmienený zbrojným preukazom? Ak áno, tak potom je to úplne v poriadku a možno výbor pre obranu a bezpečnosť, pán kolega Hlina, bude mať dostatočný priestor na to, aby možno aj do tej normatívnej podoby tam, kde sú isté pochybnosti o možnej zneužiteľnosti a riziká, ktoré vždy pri každom zákone existujú, ktorý predkladáme či už my, alebo vláda, nikdy nevytvoríme dokonalý predpis, ktorý by eliminoval konanie, ktoré vedie vždy k nejakému nečestnému úmyslu alebo zlému úmyslu, absolútne, preto ak gestorský výbor, predpokladám, ktorým bude výbor pre obranu a bezpečnosť, tento zákon posúdi, poprípade podá pozmeňujúce návrhy, tak nemám dôvod tento návrh nepodporiť, aj keď teda, prísno vzaté, so zaťatými zubami. Ďakujem pekne.
Matovič, Igor, podpredseda vlády a minister financií SR (2022-02-18):
Toto je stanovisko, toto je stanovisko vlády, ktoré mám predložiť, a bol by som veľmi rád, aby ste mi, pán podpredseda, neskákali do reči, keď sa vám nepáči to, čo hovorím. Dobre? Čiže teraz mám priestor ako podpredseda vlády a... (Prerušenie vystúpenia predsedajúcim.)
Šefčík, Marek, poslanec NR SR (2022-10-19):
Ďakujem pekne. Pán Šutaj Eštok, na úvod chcem poďakovať Milanovi Vetrákovi, chcem poďakovať Petrovi Kremskému a dokonca chcem poďakovať aj Mariánovi Viskupičovi, chcem poďakovať Tomášovi Lehotskému. Chcem poďakovať tým, ktorí sa k tomuto vyjadrili vecne. Snažia sa argumentovať z jednej, z druhej strany. Vy ste tu vystúpili a odviedli ste debatu úplne niekde inde. Potrebovali ste si spraviť nejaké piár. Hovoríte o niečom, čo je primitívne, populistické, tak dovoľte mi, aby ja som vám povedal, čo je primitívne a populistické. Primitívne a populistické je, keď pred celým Slovenskom, to je jedno, či je to Fico, váš bývalý šéf, alebo Pellegrini, alebo ďalší z vašej sebránky, klamú. A napríklad aj vy, na to, aby ste rozšírili nenávisť, strach, zlo, na to vám stačí povedať, že z Policajného zboru minulý rok odišlo 4-tisíc policajtov úplne v pohode a musí na to reagovať pán policajný prezident Hamran, ktorý povie, že 706 mínus 696, to je 10 policajtov. To je rozdiel medzi tými, čo prišli, a odišli do Policajného zboru. Ale vy nemáte problém operovať s tým, že, že Policajný zbor opustilo 4-tisíc policajtov a jak sa to tu rúca. Nie, v HLAS-e či v SMEROHLAS-e nie ste ani sociálni demokrati. Vy ani nie ste, neveríte tomu, že ste v HLAS-e. Pellegrini sa mýli na sneme, že ste v SMER-e, úplne bez mihnutia brvy hovorí o SMER-e. Tomáš, Erik Tomáš, takisto teraz v relácii úplne v pohodičke hovoril o SMER-e... (Prerušenie vystúpenia časomerom.)
Bartek, Michal, poslanec NR SR (2024-09-17):
Ďakujem. Týmto sme hlasovali o všetkých pozmeňujúcich návrhoch. Pán predsedajúci, sme v treťom čítaní. Otvorte, prosím, rozpravu.
Jurinová, Erika, podpredsedníčka NR SR (2012-06-26):
Ďakujem pekne. Otváram rozpravu. Do rozpravy som nedostala žiadnu písomnú prihlášku. Pýtam sa, či sa niekto hlási do rozpravy ústne? Ak nie, vyhlasujem rozpravu za skončenú. Chce k rozprave zaujať stanovisko navrhovateľ? Žiada si záverečné slovo spravodajca? Ďakujem pekne. Prerušujem rokovanie o tomto bode programu. Pristúpime k prvému čítaniu o vládnom návrhu zákona, ktorým sa mení a dopĺňa zákon č. 362/2001 Z. z. o liekoch a zdravotníckych pomôckach a o zmene a doplnení niektorých zákonov . Vládny návrh zákona má tlač 60. Návrh na jeho pridelenie na prerokovanie výboru je v rozhodnutí č. 52. Prosím pani ministerku zdravotníctva Zuzanu Zvolenskú, aby vládny návrh zákona uviedla.
Blaha, Ľuboš, podpredseda NR SR (2023-12-13):
Na vaše vystúpenie, pán poslanec, evidujem sedem faktických poznámok. Ako prvý sa prihlásil pán poslanec Oskar Dvořák, nech sa páči.
Grendel, Gábor, podpredseda NR SR (2023-02-03):
Pani poslankyňa Jana Vaľová.
Pellegrini, Peter, predseda NR SR (2015-06-23):
Prezentujme sa a hlasujme o návrhu pána spravodajcu o pridelení výborom, určení gestorského výboru, ako aj lehoty na prerokovanie. (Hlasovanie.) Prítomných 134 poslancov, za hlasovalo 131 poslancov, zdržali sa 3. Konštatujem, že Národná rada pridelila návrh tohto zákona výborom, určila gestorský výbor, aj príslušné lehoty výborom na jeho prerokovanie v druhom čítaní. Pán poslanec Kamenický teraz uvedie hlasovanie o bode 65 programu, je to prvé čítanie o vládnom návrhu zákona, ktorým sa mení a dopĺňa zákon č. 222/2004 Z. z. o dani z pridanej hodnoty (tlač 1569). (Hlasovanie o vládnom návrhu zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov , tlač 1569.)
Hrnčiar, Andrej, podpredseda NR SR (2017-03-23):
Poprosím o kľud v rokovacej sále, páni poslanci.
S. Kahanec, poslanec: (2009-10-29):
Samozrejme, že sa plne stotožňujem s tým, že to ide do rúk verejných, to znamená do rúk samospráv, a v tomto smere nemám žiaden problém, aby tieto si, pokiaľ sú schopné túto vec prevádzkovať a prevádzkovať toto letisko, aby to využili. Lebo myslím si, že je to veľmi dobrým spôsobom, ako napríklad zefektívniť cestovný ruch alebo priblížiť región pre aj vzdialenejšie časti nielen Slovenska, ale aj Európy a sveta. Ďakujem pekne.
Žiga, Peter, podpredseda NR SR (2024-02-01):
Máte písomne svoj procedurálny návrh? Ďakujem pekne. Keďže vidím, že pán poslanec Saloň mi avizuje, že nie je všeobecný súhlas, takže dám o tom rokovať až pri, resp. dám o tomto hlasovať až pri najbližšom hlasovaní. Pán poslanec Matovič, nech sa páči, môžete pokračovať vystúpením v rozprave. (Pokračovanie rokovania o vládnom návrhu zákona, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov a ktorým sa menia a dopĺňajú niektoré zákony , tlač 106.)
Přidal, Alojz, poslanec NR SR (2015-02-11):
Pán predseda, dajte hlasovať o postúpení návrhu zákona do druhého čítania.
Zmajkovičová, Renáta, podpredsedníčka NR SR (2012-08-06):
Pán poslanec Škripek.
Suja, Miroslav, poslanec NR SR (2022-09-29):
Ďakujem za slovo, pán podpredseda. No chcel by som zareagovať na Tomáša Tarabu. Včera po príhovore Igora Matoviča tu do večera do konca schôdze nebol ani jeden poslanec OĽANO, to znamená, že si klamal, že hovoril, že celý deň sme si tu vymieňali názory medzi SaS-kou... alebo SaS-ka a OĽANO, lebo tu z OĽANO nikto nebol, takže prvé slová, ktoré dáš, alebo prvú vetu, tak hneď klamstvo, potom sa ti ťažko verí aj v tých ostatných veciach, že čo ako si myslel, alebo nie, lebo akonáhle po úvodnom príhovore Matoviča na jeho povel všetci stadeto odišli, takže jediný, kto si tu vymieňal názory, boli opoziční poslanci a vy, Tarabovci a Kuffovci. Takže Sulík nie je v opozícii, to sa mi tiež nevidí, Sulík takisto povedal, že bude podporovať dobré veci a podporuje menšinovú vládu, lebo keby nie, tak tu dávno nie sú a vidíme, že aj schôdze sa otvárajú, aj všetko, takže Sulík podporuje túto vládu, takže žiadne, že si ho dostal do opozície alebo že sa vláda rozpadla, nie je. A druhá vec. Kto zaručí, že Matovič dovolí sa Sulíkovi vrátiť? Vieme, aký je pomstychtivý, 30 sekúnd po tom, ako by sa odvolal, tak to tu bude armagedon, takže pochybujem, že by sa on dovolil nejakým saskárom vrátiť niekde do vlády. A hovoríš, že sa vrátia naspäť tí ultraliberáli. Ja sa pýtam, kto je Káčer. Káčer je horší podľa mňa ako Korčok. Hirman, to je podľa mňa horší ako Sulík. To sú takisto ultraliberáli. Takže komu chcete zabrániť, aby sa vrátil? Tým ultraliberálom, ktorí teraz sú tam, ultraliberáli? Však vymení jeden za druhého, je to to isté, takže nič nikomu nezabránite, Tomáš. Ak je Káčer nejako národne orientovaný politik, tak klobúk dole, ale potom by si ich mal trošku naštudovať, ich životopis. V živote nevymeníme jedného za druhého, aby sa tým zlepšilo. Jedno je horšie ako druhé.
Gröhling, Branislav, poslanec NR SR (2019-01-29):
Simonka, ďakujem veľmi pekne. Ja ti iba vysvetlím, že všetky školské zákony preberáme takto v komornej, v komornej situácii, že tu nezaujíma niektorých vládnych poslancov absolútne nič. Školstvo, hoci školstvo stále sa prezentuje ako nejaká priorita tejto vlády, ale nezažívame to nejakým spôsobom. Ja sa znova vrátim k tým istým veciam, že vy na jednej strane hovoríte, že ten titul bol daný právom, a vy, pani ministerka, to aj obhajujete, že nemôžme tu sekírovať pána predsedu. Na druhej strane sa znova pýtam, že prečo ste rýchlo tak pripravili tento návrh zákona, že čomu chcete zabraňovať, pretože my už v súčasnosti v podstate máme nejaký systém, ktorý nám identifikuje plagiátorov. A neviem, či aj nezasahujeme do tej akademickej obce a akademickej pôdy, pretože ten, kto vydáva, ten by mal odoberať a čo sa týka vysokých škôl, takže na základe toho naozaj oni by mali dbať na kvalitu a oni by mali riešiť. Máme tu zákon, ktorý ste vy presadili, ktorý ste vy priniesli. Budeme mať novú akreditačnú agentúru a všetko toto dokopy by malo zvýšiť, teda podľa vás by malo zvýšiť kvalitu vysokých škôl a na základe neviem čoho prinášate alebo ste priniesli tak rýchlo tento zákon, ktorý ešte ani v podstate nebude môcť odobrať tituly tým, ktorí by si to naozaj zaslúžili.
J. Vaľová, poslankyňa: (2009-03-10):
Predseda Národnej rady Slovenskej republiky rozhodnutím č. 1000 z 5. marca 2009 navrhol prideliť návrh zákona na jeho prerokovanie výborom a navrhol gestorský výbor vrátane lehôt na jeho prerokovanie. Súčasne predseda Národnej rady Slovenskej republiky konštatoval, že návrh zákona spĺňa všetky ustanovené náležitosti podľa rokovacieho poriadku Národnej rady Slovenskej republiky a podľa legislatívnych pravidiel na jeho prerokovanie v Národnej rade Slovenskej republiky. Návrh zákona, ktorým sa navrhuje novelizovať zákon o sociálnom poistení a zákon o službách v zamestnanosti, predkladá vláda v súlade so závermi Rady pre hospodársku krízu. S ohľadom na oprávnenia, ktoré pre mňa ako spravodajcu výboru vyplývajú, odporúčam, aby sa Národná rada Slovenskej republiky po všeobecnej rozprave a podstate návrhu zákona uzniesla na tom, že podľa § 73 ods. 3 písm. c) rokovacieho poriadku Národnej rady Slovenskej republiky prerokuje predmetný návrh zákona v druhom čítaní. V súlade s § 74 ods. 1 zákona Národnej rady Slovenskej republiky o rokovacom poriadku Národnej rady Slovenskej republiky a návrhom predsedu Národnej rady Slovenskej republiky uvedenom v citovanom rozhodnutí odporúčam Národnej rade Slovenskej republiky prideliť návrh zákona v druhom čítaní na prerokovanie Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre sociálne veci a bývanie, Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre zdravotníctvo a Výboru Národnej rady Slovenskej republiky pre hospodársku politiku. Za gestorský výbor navrhujem Výbor Národnej rady Slovenskej republiky pre sociálne veci a bývanie, pričom odporúčam, aby výbory, ktorým bol návrh zákona pridelený, ho prerokovali v termíne ihneď. Pán predseda, prosím, ďakujem, skončila som, dajte otvoriť rozpravu k tomuto zákonu.
Bugár, Béla, podpredseda NR SR (2016-06-15):
Ďakujem. Pán spravodajca, nech sa páči, môžete zaujať stanovisko k rozprave.
Hrnčiar, Andrej, podpredseda NR SR (2018-05-24):
Pani poslankyňa Zemanová.
Raši, Richard, podpredseda vlády SR pre investície a informatizáciu (2019-11-28):
Ďakujem pekne. Demokracia je o tom, že môže každý vyjadriť svoj názor. A ako som zopakoval, demokracia je o tom a priniesla aj tú možnosť, že aj v trestnom konaní môže obvinený aj klamať. Povedal som, že môže klamať, a budúcnosť ukáže, že či pán Nagy, tak ako mnohí obvinení a odsúdení, reálne aj neklamal. A to neviete teraz ani vy, ani ja. A nemôžte za, ho brániť a si byť istý, že naozaj vo svojich mediálnych vystúpenia neklamal. To musí po vyšetrení povedať polícia. Nebola zvolaná Bezpečnostná rada, pán poslanec. A vy viete, že nebola zvolaná Bezpečnostná rada, lebo boli zvolaní iba vybraní členovia. Keby bola zvolaná Bezpečnostná rada, som tam napríklad aj ja, lebo som člen Bezpečnostnej rady a som tam nebol. Čiže boli zvolaní iba príslušní ministri. A povedzme si na rovinu. Aj opozičný poslanec môže byť zločinec. Tak ako koaličný, tak môže byť aj opozičný. Nevravím o tomto prípade, ale môže sa to kľudne stať. Čiže nehovorme, čo všetko ako je, kým ešte nevieme, ako reálne celá situácia dopadne. A súhlasím s tým, že by ste mali byť ako poslanec a zástupca ľudí informovaný. Ale nemôžte byť informovaný, keď tak v citlivej téme, ako je obrana štátu, pôsobenie na ministerstve a utajované skutočnosti, kým to nie je vyšetrené. Čiže je prirodzené, že nie ste informovaný ani vy a nie som informovaný ani ja. A počkáme si na výsledky vyšetrovania. A čo sa týka odposluchov, tie boli, sú aj budú. Máme jeden z najznámejších prípadov odposluchov, ktoré boli zjavne nelegálne, a to keď robil tieto odposluchy vtedajší minister obrany pán Galko, ktorý bol kvôli nim premiérkou Radičovou aj odvolaný. Ďakujem pekne.
Kollár, Boris, predseda NR SR (2022-12-20):
Prosím, prezentujme sa a hlasujeme. (Hlasovanie.) Prítomných 137 poslancov, za 95, proti 2, zdržalo sa 40. Konštatujem, že sme schválili návrh novely zákona č. 7/2005 Z. z. o konkurze a reštrukturalizácií. A bol tam nejaký procedurálny? Nie. Nasleduje hlasovanie v prvom čítaní o návrhu poslanca Vetráka na vydanie zákona, ktorým sa mení a dopĺňa Trestný zákon a Trestný poriadok. Je to tlač 1322, bod 69 schváleného programu. Opäť dávam slovo poslancovi Jurajovi Šeligovi, aby hlasovanie uviedol. (Hlasovanie o návrhu poslanca Národnej rady Slovenskej republiky Milana Vetráka na vydanie zákona, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov a ktorým sa mení zákon č. 301/2005 Z. z. Trestný poriadok v znení neskorších predpisov , tlač 1322.)
Ledecký, Vladimír, poslanec NR SR (2024-01-23):
Pán poslanec, ďakujem pekne za príspevok taký od srdca, taký aktuálny. Ja naozaj mám ten pocit a musím to povedať, že ja neviem, že či niekto z vás má ten pocit, ale ja ten pocit mám, že takú zdieľanú hanbu cítim od... po tých všetkých príspevkoch, ktoré tu sú za ten materiál a za to všetko, čo sa tu deje. No neviem, tak asi, asi, asi nie na každého to platí. Ale spomínal si priority tejto vlády, že všetko od začiatku ide v skrátenom legislatívnom konaní. Tak akože tri zákony na začiatku, ktoré išli v skrátenom legislatívnom konaní a hovoria, hovoria nám o prioritách tejto vlády, hej? Že vyplatiť trinásty dôchodok, nové ministerstvo a ten promafiánsky balíček. No tak vyplatí trináste dôchodky, tak určite si pamätáte na to, že pôvodne malo ísť 150 euro, 150-eurový príspevok, potom naraz zo dňa na deň sa našlo ďalších 150 euro, čo bolo 220 mil. v rozpočte, nebol problém. Potom tu prišla strana s tým, že rodinné dôchodky sa rušiť nebudú, tak rýchlo ukradnúť z druhého piliera tie peniaze, lebo budúcim generáciám lepšie ukradnúť ako, ako dať tým, lebo to lepšie pocítia. A potom ešte sa hľadali peniaze, tak sa hovorilo, že sa zruší inštitút ohľadom, ohľadom občianskych aktivít alebo, alebo občianskych spolkov, ktorí, ktoré dostávali dva percentá z daní. Takže asi tak nejak funguje systematický a naozaj odborne, to myslím teraz v úvodzovkách, táto koalícia a bojím sa, bojím sa, že keď tak pokračovala tri mesiace, že bude pokračovať ďalších niekoľko mesiacov, dúfam, že nie rokov. Ďakujem.
Slafkovský, Alexander, poslanec NR SR (2010-08-05):
Ďakujem pekne. Pani kolegyňa, ja nie som expert v sociálnych veciach, ale šokovalo ma, keď ste hovorili o tom, že vyhlásenie vlády Ivety Radičovej je bez konkrétnych údajov. Otvoril som si vaše vyhlásenie vlády. Na osem a pol stranách rozprávania o sociálnych veciach je jedno konkrétne číslo – 15-tisíc korún prídavku na prvorodené dieťa. Okrem všeobecného odvolávania sa na koniec volebného mandátu. Tak čo nám tu idete rozprávať o tom, ako ste vy tu niečo robili pre túto krajinu, akí ste boli dobrí, aké boli výsledky. Sedieť tu a počúvať vaše vystúpenie znamená súhlasiť so sabotovaním práce parlamentu a tejto vlády.
Hrušovský, Pavol, podpredseda NR SR (2011-05-17):
Hlasujeme, páni poslanci, o návrhu prerokovať zákon v druhom čítaní. (Hlasovanie.) 148 prítomných, 79 za návrh, 64 proti, 5 sa zdržalo. Návrh sme schválili. Prosím ďalší návrh.
Hrnčiar, Andrej, podpredseda NR SR (2018-05-23):
Dve faktické poznámky. Nech sa páči, pán poslanec Poliačik.
Blanár, Juraj, poslanec NR SR (2010-12-16):
Ďakujem pekne. Vážený pán poslanec a spravodajca, naozaj vaše vystúpenie bolo excelentné, môžete pochváliť toho, kto vám to pripravil. Ale predsa len mi dovoľte, aby som vám pripomenul pri tých tradičných manipuláciách, na ktoré som zvyknutý pri vašich vystúpeniach, že Úradu pre verejné obstarávanie pri tzv. mýtnom tendri sedel koaličný – teda súčasne, vtedy opozičný – riaditeľ, teda predseda úradu, ktorý 12 námietok zamietol. A mohol kedykoľvek zrušiť ten tender. Vtedy som vás nevidel, že by ste stepovali pred Úradom pre verejné obstarávanie s nejakým transparentom a žiadali ste predsedu Úradu pre verejné obstarávanie, keď ste boli presvedčený o tom, že je to predražené, aby to zrušil. A mohli ste to urobiť. Veď to bol blízky váš nominant. Ale na to som zvyknutý, že vy nestepujete práve na tých miestach, keď to treba, pretože viete veľmi dobre, že Turiec najviac dnes dopláca na to, že nemáme diaľnicu medzi Žilinou a Martinom. A vždy, keď sa tam čosi dialo v súvislosti s diaľnicami, nikdy som vás tam nevidel. Neviem, kde ste boli? Predsa ste z Martina a mohli ste prísť hocikedy a podporiť túto aktivitu a možno povedať vlastné predstavy. Ale to, že dokážete manipulovať s údajmi a rozprávať len tie vzletné slová o netransparentnosti atď., to je vám vlastné. Pán poslanec, naozaj skúste niečo urobiť a pomôžte tomu Turcu konečne, do ktorého chodíte zrejme len spávať alebo ja neviem čo, pretože ten to naozaj potrebuje. Verte mi. (Potlesk.)
Kavecká, Monika, poslankyňa NR SR (2022-12-07):
Ďakujem veľmi pekne. Vážený pán predsedajúci, vážené panie poslankyne, vážení páni poslanci, ako spoločná spravodajkyňa výboru predkladám spoločnú správu k návrhu poslancov Národnej rady Slovenskej republiky Mareka Krajčího, Kataríny Hatrákovej a Miloša Svrčeka na vydanie zákona, ktorým sa mení a dopĺňa zákon č. 576/2004 Z. z. o zdravotnej starostlivosti (tlač 1112). Predložený návrh zákona prerokovali výbory: ústavnoprávny výbor, výbor pre sociálne veci, výbor pre ľudské práva a národnostné menšiny a výbor pre zdravotníctvo. Ústavnoprávny výbor, výbor pre sociálne veci a výbor pre zdravotníctvo vyslovil súhlas s predloženým návrhom zákona a odporučil Národnej rade Slovenskej republiky návrh zákona schváliť s pozmeňujúcimi a doplňujúcimi návrhmi. Výbor pre ľudské práva a národnostné menšiny súhlasil s predloženým návrhom zákona a odporučil Národnej rade Slovenskej republiky návrh zákona schváliť. Návrh spoločnej správy v časti IV obsahuje deväť pozmeňujúcich návrhov. Gestorský výbor nedostal žiadne stanoviská poslancov, ktorí nie sú členmi výborov, ktorým bol návrh zákona pridelený. Gestorský výbor na základe stanovísk výborov odporúča Národnej rade Slovenskej republiky návrh zákona, tlač 1112, schváliť s pozmeňujúcimi a doplňujúcimi návrhmi. Spoločná správa obsahuje deväť pozmeňujúcich návrhov. Súčasne výbor navrhol, aby sa v bodoch 1, 2, 4, 6, 7, 9 hlasovalo spoločne s návrhom gestorského výboru schváliť. A v bodoch 3, 5, 8 spoločne s návrhom gestorského výboru neschváliť. Spoločná správa výborov bola schválená uznesením č. 178 zo 6. decembra 2022, kde ma výbor poveril za spoločnú spravodajkyňu k predloženému návrhu zákona a poslanca Mareka Šefčíka za náhradníka k predmetnému návrhu zákona v prípade neúčasti spravodajcu. Pán predsedajúci, skončila som, prosím vás, môžete otvoriť rozpravu.
Glváč, Martin, podpredseda NR SR (2017-10-10):
Pán poslanec Bernaťák, poprosím vás ešte raz.
Laurenčík, Milan, podpredseda NR SR (2021-06-23):
Faktickú poznámku má aj poslanec Marek Kotleba, nech sa páči.
Beluský, Martin, poslanec NR SR (2020-06-09):
Ďakujem za slovo. Vážený pán predsedajúci, vážené panie poslankyne, páni poslanci, dovoľte mi uviesť náš návrh zákona, ktorým sa dopĺňa zákon č. 311/2001 Z. z. Zákonník práce v znení neskorších predpisov, ktorý predkladajú poslanci Národnej rady Slovenskej republiky Marian Kotleba, Rastislav Schlosár a Martin Beluský. Cieľom návrhu zákona je umožniť opätovné povýšenie nedele na deň pracovného voľna. V čase platnej legislatívy je v Slovenskej republike umožnený maloobchodný predaj spotrebiteľom počas nedieľ napriek širokej dostupnosti obchodov cez pracovný týždeň a v sobotu. Týmto návrhom zákona sa navrhuje, aby v nedeľu nebolo možné zamestnancovi nariadiť ani s ním dohodnúť prácu, ktorou je maloobchodný predaj, s výnimkou nasledovných maloobchodných predajov: 1. Maloobchodné predajne na čerpacích staniciach s palivami a mazivami, 2. maloobchodný predaj na výdaj liekov v lekárňach, 3. maloobchodný predaj na letiskách, prístavoch, v ostatných zariadeniach verejnej hromadnej dopravy a v nemocniciach, 4. predaj cestovných lístkov, 5. predaj suvenírov, 6. predaj pri ubytovacích a stravovacích službách, 7. predaj pri prevádzkovaní športových zariadení a zariadení slúžiacich na regeneráciu a rekondíciu, 8. predaj pri organizovaní športových, kultúrnych a iných spoločenských podujatí, 9. predaj kvetov 8. mája, 1. septembra a predaj kvetov a predmetov určených na výzdobu hrobového miesta 1. novembra. Tento predložený legislatívny návrh je v súlade s Ústavou Slovenskej republiky a s inými ústavnými zákonmi a medzinárodnými zmluvami, ktorými je Slovenská republika viazaná. Má pozitívny sociálny vplyv a nemá dopad na rozpočet verejnej správy. Vážené panie poslankyne, páni poslanci, viac uvediem v rozprave, do ktorej sa hlásim po skončení posledného písomného prihláseného. Ďakujem pekne.